b"\n_START_ARTICLE_\nNigerijos istorija\n_START_SECTION_\nPirmoji respublika\n_START_PARAGRAPH_\nPrasid\xc4\x97jus Nigerijos nacionalizmui, 1960 m. Britanija Nigerijai suteik\xc4\x97 nepriklausomyb\xc4\x99. Trij\xc5\xb3 region\xc5\xb3 pagrindu susiformavo trys svarbiausios partijos: NPC (Nigerijos liaudies kongresas, dominuojamas musulmon\xc5\xb3 haus\xc5\xb3), NCNC (Nigerijos pilie\xc4\x8di\xc5\xb3 nacionalin\xc4\x97 konvencija, dominuojama igb\xc5\xb3), AG (veiksmo grup\xc4\x97, dominuojama jorub\xc5\xb3). 1963 m. Nigerija paskelbta federaline respublika, i\xc5\xa1rinktas pirmasis prezidentas._NEWLINE_Ta\xc4\x8diau jau 1965 m. rinkim\xc5\xb3 metu prasid\xc4\x97jo susiprie\xc5\xa1inimas tarp atskir\xc5\xb3 tautini\xc5\xb3 grupi\xc5\xb3. Hausams sudarius koalicij\xc4\x85 su jorubais, igbai buvo nepatenkinti. Tai 1966 m. ved\xc4\x97 \xc4\xaf karin\xc4\xaf perversm\xc4\x85, kuomet \xc4\xaf vald\xc5\xbei\xc4\x85 at\xc4\x97jo igb\xc5\xb3 karinis lyderis Aguiyi Ironsi. Tais pa\xc4\x8diais metais \xc4\xafvykus dar vienam musulmon\xc5\xb3 vadovaujamam perversmui, \xc4\xaf vald\xc5\xbei\xc4\x85 at\xc4\x97jo Yakubu Gawon, kurio metu prad\xc4\x97tos igb\xc5\xb3 \xc5\xbeudyn\xc4\x97s. Tai ved\xc4\x97 \xc4\xaf pilietin\xc4\xaf kar\xc4\x85, kurio metu igbai, id\xc5\xbeai ir ibibijai paskelb\xc4\x97 nepriklausomyb\xc4\x99 nuo Nigerijos, sukurdami Biafros Respublik\xc4\x85. Jos nepriklausomyb\xc4\x97 pasibaig\xc4\x97 1970 m., j\xc4\x85 v\xc4\x97l prijungus prie Nigerijos.\n_START_SECTION_\nAntroji respublika\n_START_PARAGRAPH_\nPo dar keli\xc5\xb3 karini\xc5\xb3 perversm\xc5\xb3 po karo, 1977 m. v\xc4\x97l prad\xc4\x97ta siekti demokratinio valdymo. Paruo\xc5\xa1ta nauja konstitucija, o 1979 m. paskelbta nauja respublika su prezidentu \xc5\xa0ehu \xc5\xa0agari. Ta\xc4\x8diau 1983 m. pabaigoje v\xc4\x97l \xc4\xafvyko karinis perversmas, kurio metu \xc4\xaf vald\xc5\xbei\xc4\x85 at\xc4\x97jo musulmonas Muhamadu Muharis. 1985 m. j\xc4\xaf nuvert\xc4\x97 Ibrahimas Babangida, kuris pasi\xc5\xabl\xc4\x97 valstyb\xc4\x97s gelb\xc4\x97jimo plan\xc4\x85 ir palaipsnin\xc4\xaf per\xc4\x97jim\xc4\x85 prie demokratinio valdymo.\n_START_SECTION_\nTre\xc4\x8dioji respublika\n_START_PARAGRAPH_\nTre\xc4\x8dioji respublika buvo suplanuota 1993 m., ir tam prasid\xc4\x97jo pasiruo\xc5\xa1imai. 1992 m. \xc4\xafvyko vieni teisingiausi\xc5\xb3 Nigerijos istorijoje rinkimai, kuri\xc5\xb3 metu buvo i\xc5\xa1rintas jorub\xc5\xb3 lyderis Abiola. Babangida anuliavo rinkimus, kas suk\xc4\x97l\xc4\x97 suirut\xc4\x99 \xc5\xa1alyje, masines riau\xc5\xa1es, o galiausiai leido \xc4\xaf vald\xc5\xbei\xc4\x85 ateiti buvusiam gynybos ministrui Sani Aba\xc4\x8da. Buvo likviduotos demokratin\xc4\x97s institucijos, \xc4\xafvestas tvirtos rankos re\xc5\xbeimas._NEWLINE_Nepaisant grie\xc5\xbet\xc5\xb3 priemoni\xc5\xb3, \xc5\xa1alyje vyko sukilimai ir streikai, reikalaujantys paleisti \xc4\xafkalint\xc4\x85 Abiol\xc4\x85, buvo planuojami nauji kariniai perversmai, kas suk\xc4\x97l\xc4\x97 dar grie\xc5\xbetesnes vald\xc5\xbeios represijas. \xc5\xa0alis smuko \xc4\xaf sunki\xc4\x85 ekonomin\xc4\x99 ir politin\xc4\x99 kriz\xc4\x99.\n_START_SECTION_\nKetvirtoji respublika\n_START_PARAGRAPH_\n1998 m. mirus Aba\xc4\x8dai, \xc4\xaf vald\xc5\xbei\xc4\x85 at\xc4\x97jo Abdulsalami Abubakar, kuris suteik\xc4\x97 pilie\xc4\x8diams nema\xc5\xbeai teisi\xc5\xb3 ir prad\xc4\x97jo pasiruo\xc5\xa1imus naujai demokratinei respublikai. Rinkimai \xc4\xafvyko 1999 m., naujuoju prezidentu i\xc5\xa1rinktas Olusegun Obasand\xc5\xbeio (Aba\xc4\x8dos laikais buvo kalinamas). Jo valdymas pabaig\xc4\x97 16 met\xc5\xb3 karin\xc4\xaf re\xc5\xbeim\xc4\x85, ta\xc4\x8diau \xc5\xa1alis buvo ekonomi\xc5\xa1kai nuskurdusi, infrastrukt\xc5\xabra sunaikinta, klest\xc4\x97jo korupcija._NEWLINE_Obasand\xc5\xbeio atleido daug karinink\xc5\xb3, prad\xc4\x97jo gerinti \xc5\xbemogaus teisi\xc5\xb3 situacij\xc4\x85 ir planingai k\xc4\x97l\xc4\x97 Nigerijos ekonomik\xc4\x85. Nepaisant to, prie\xc5\xa1i\xc5\xa1kumas tarp taut\xc5\xb3 n\xc4\x97ra pasibaig\xc4\x99s, ir yra nuolat \xc5\xbeymimas \xc5\xbeudyni\xc5\xb3 bei riau\xc5\xa1i\xc5\xb3 vienoje ar kitoje vietoje._NEWLINE_2007 m. buvo i\xc5\xa1rinktas naujas prezidentas - Umaru Jar'Adua."